Ma oorgeplaas nadat klip haar in Plet-oproer tref | Netwerk24
Deur Jackie Kruger 12 Julie 2019 12:10
Die vrou wat verlede week ernstige kopbeserings opgedoen het toe 'n klip haar in die oproer in Plettenbergbaai in die Suid-Kaap getref het, is na die Netcare Greenacres-hospitaal in Port Elizabeth oorgeplaas.
Haydee de Doncker (56) van Port Elizabeth en haar man, Keith, was verlede Woensdag vanaf Gouritsmond – waar hulle 'n verjaardagpartytjie bygewoon het – op pad terug huis toe toe 'n klip deur hul motor se ruit gegooi is en dit haar teen die kop getref het.
Dit het omstreeks 14:00 op die N2 by die Piesangvallei-afdraai in Plettenbergbaai gebeur toe die verkeer weens die oproer herlei is.
Haar dogter, Erin Burns, sê haar ma is Donderdagmiddag met 'n ambulans vanaf die Mediclinic George na die Netcare Greenacres-hospitaal in Port Elizabeth vervoer.
"Haar toestand het verbeter, maar sy is nog deurmekaar. Die swelling het 'n bietjie gesak."
Die oproer het verlede Dinsdag in die omgewing van die N2 in Plettenbergbaai uitgebreek. Die N2 is eers verlede Saterdagoggend weer vir verkeer oopgestel.